336/2008

B var sakfelldur fyrir fjögur þjófnaðarbrot og fyrir ólögmæta meðferð fundins fjár. Tekið var fram að B hefði endurtekið gerst sekur um auðgunarbrot. Með hliðsjón af 71. gr., 72. gr., 77., 78. gr. og 255. gr. almennra hegningarlaga nr. 19/1940 þótti refsing hans hæfilega ákveðin fangelsi í 15 mánuði.

Dómur Hæstaréttar.

Mál þetta dæma hæstaréttardómararnir J-kk-nf S-kk-nf G-kk-nf, H-kvk-nf H-kvk-nf og P-kk-nf H-kk-nf.

Ríkissaksóknari skaut málinu til Hæstaréttar 9. júní 2008 í samræmi við yfirlýsingu ákærða um áfrýjun, en jafnframt af hálfu ákæruvalds, sem krefst þess að héraðsdómur verði staðfestur um sakfellingu en refsing ákærða verði þyngd.

Ákærði krefst aðallega sýknu af I. og VI. lið ákæru og að refsing verið milduð. Þá krefst hann þess að gæsluvarðhald frá 4. janúar til 6. mars 2008 komi til frádráttar refsingu.

Í I. ákærulið er ákærða gefið að sök að hafa stolið tveimur fartölvum að verðmæti samtals 299.998 krónur úr versluninni Max í Garðabæ miðvikudaginn 13. desember 2006. Í munnlegum málflutningi fyrir Hæstarétti leiðrétti ákæruvaldið fjárhæðina í 259.998 krónur. Ákærði neitar sök. Það var mat héraðsdóms að ekki yrði byggt á framburði ákærða. Með vísan til þess og að öðru leyti til forsendna dómsins er staðfest niðurstaða hans um sakfellingu ákærða samkvæmt þessum ákærulið og heimfærsla brotsins til refsiákvæðis.

Ákæra var gefin út 1. febrúar 2008 og varðar hún sex brot framin á tímabilinu 13. desember 2006 til 3. janúar 2008. Framangreint brot í I. ákærulið var kært 15. desember 2006 og lögreglu þá afhent myndband úr öryggisupptökuvél verslunarinnar. Ákærði var yfirheyrður vegna kærunnar 5. janúar 2007. Ekki liggur fyrir skýring á þeim drætti sem varð á því að gefa út ákæru vegna atviksins.

Í VI. ákærulið er ákærða gefin að sök ólögmæt meðferð fundins fjár með því að hafa fimmtudaginn 3. janúar 2008 kastað eign sinni á borðtölvu og 13 pakkningar af vinnsluminni samtals að verðmæti 190.780 krónur sem stolið hafi verið úr versluninni Tökkum í Reykjavík. Tilkynnt var um þjófnað í versluninni Tökkum klukkan 14.29 þennan dag og var ákærði handtekinn skömmu síðar. Munirnir fundust við leit í bifreið hans seint að kvöldi sama dag. Ákærði neitar sök. Héraðsdómur mat framburð ákærða ekki trúverðugan um að hann hefði verið á leið með munina til lögreglu og að hann hefði strax og hann var stöðvaður framvísað þeim. Ákærði bar fyrst fyrir dómi á þennan hátt og stangast sá framburður hans á við vætti tveggja lögreglumann sem handtóku hann. Verður niðurstaða hins áfrýjaða dóms staðfest um sakfellingu ákærða samkvæmt þessum ákærulið og heimfærslu brotsins til refsiákvæðis.

Ákærði hefur játað sök samkvæmt ákæruliðum II til V. Öll brotin samkvæmt ákæru, að undanskildu því sem tilgreint er í I. ákærulið, voru framin nokkrum mánuðum eftir að hann var dæmdur í héraði 15. júní 2007, en sá dómur var staðfestur um sakfellingu í Hæstarétti 6. mars 2008 í máli nr. 517/2007 og refsing þar ákveðin fangelsi í tvö ár. Ákærði hefur sjö sinnum hlotið dóma, þar af sex fangelsisdóma, og þrisvar gengist undir sátt eða viðurlagaákvörðun. Nemur dæmd óskilorðsbundin refsivist samtals rúmum fjórum árum. Hann hefur endurtekið verið fundinn sekur um auðgunarbrot og svipar allnokkrum eldri brotanna um andlag og aðferð til þeirra sem sakfellt er fyrir samkvæmt I. til IV. ákærulið. Um mikil verðmæti var að ræða eða samtals um 4.000.000 króna. Við ákvörðun refsingar er vísað til 77. gr. og 78. gr. almennra hegningarlaga nr. 19/1940 og eldri dóma sem hafa ítrekunaráhrif, sbr. 255. gr. og 71. gr. sömu laga. Einnig verður litið til 72. gr. laganna. Ákærði játaði fjögur af sex brotum sem hann er ákærður fyrir, en á sér ekki aðrar málsbætur. Refsing ákærða þykir hæfilega ákveðin fangelsi í 15 mánuði. Gæsluvarðhald sem ákærði hefur sætt kemur til frádráttar eins og nánar greinir í dómsorði.

Ákvörðun hins áfrýjaða dóms um sakarkostnað er staðfest. Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns fyrir Hæstarétti, sem ákveðin eru að meðtöldum virðisaukaskatti, allt eins og nánar greinir í dómsorði.

Dómsorð:

Ákærði, B-kk-nf B-kk-nf, sæti fangelsi í 15 mánuði. Gæsluvarðhald sem hann sætti frá 4. janúar til 6. mars 2008 skal koma til frádráttar refsivist.

Ákvæði héraðsdóms um sakarkostnað skal vera óraskað.

Ákærði skal greiða allan áfrýjunarkostnað málsins samtals 264.627 krónur, þar með talin málsvarnarlaun skipaðs verjanda síns fyrir Hæstarétti, H-kk-ef I-kk-ef hæstaréttarlögmanns, 224.100 krónur.